A BIZOTTSÁG HATÁROZATA
(2006. december 22.)
a tagállamok által az állatbetegségek és egyes fertőző szivacsos agyvelőbántalmak felszámolására és megfigyelésére, valamint az állatról emberre terjedő fertőzések megelőzésére 2007-re benyújtott programok jóváhagyásáról szóló 2006/875/EK határozat módosításáról
(az értesítés a C(2006) 6971. számú dokumentummal történt)
(2007/22/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az állat-egészségügyi kiadásokról szóló, 1990. június 26-i 90/424/EGK tanácsi határozatra (1) és különösen annak 24. cikke (6) bekezdésére, valamint 29. és 32. cikkére,
mivel:
(1)
A tagállamok által az állatbetegségek és egyes fertőző szivacsos agyvelőbántalmak felszámolására és megfigyelésére, valamint az állatról emberre terjedő fertőzések megelőzésére 2007-re benyújtott programok jóváhagyásáról szóló 2006/875/EK határozat (2) által a Bizottság jóváhagyta a tagállamok által benyújtott, és a 2006/687/EK (3) bizottsági határozattal létrehozott programok jegyzékében szereplő programokat.
(2)
Az adminisztráció hatékonysága érdekében a közösségi pénzügyi hozzájáruláshoz benyújtott valamennyi kiadás összegét euróban kell megadni. A közös mezőgazdasági politika finanszírozásáról szóló, 2005. június 21-i 1290/2005/EK tanácsi rendelet (4) szerint az eurótól eltérő pénznemben folyósított kifizetés átváltási árfolyama az Európai Központi Bank által azon hónap első napja előtt megállapított utolsó árfolyam, amely hónapban az érintett tagállam kérelmét benyújtotta.
(3)
A 2006/875/EK határozatot ezért ennek megfelelően módosítani kell.
(4)
Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2006/875/EK határozat 17. és 18. cikkének helyébe a következő szöveg lép:
„17. cikk
A tagállamok által a közösségi pénzügyi hozzájáruláshoz benyújtott kiadásokat euróban kell megadni, és hozzáadott-érték adót és más adókat nem tartalmaznak.
18. cikk
Amennyiben a tagállami kifizetés pénzneme az eurótól eltérő pénznem, az érintett tagállamnak azt euróra kell átváltania az Európai Központi Bank által azon hónap első napja előtt megállapított utolsó árfolyamon, amely hónapban az érintett tagállam kérelmét benyújtotta.”
2. cikk
Ezt a határozatot 2007. január 1-jétől kell alkalmazni.
3. cikk
E határozat címzettjei a tagállamok.
Kelt Brüsszelben, 2006. december 22-én.